Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: helyi önkormányzatokról szóló 1990. évi LXV. törvény
Paragraph Index: 449

1. Jelentésében az országgyűlési biztos általános helyettese rámutatott arra, hogy az Alkotmány 2. §-ának (2) bekezdésében foglalt népszuverenitás elve, valamint az önkormányzatokról szóló törvény rendelkezései alapján a népszavazást kezdeményező választópolgárok jogosultak meghatározni a népszavazás tárgyát, beleértve azt is, hogy konkrétan mely területre terjedjen ki az új község alakításának kezdeményezése, s ezzel együtt mely terület választópolgárai jogosultak részt venni a népszavazáson. Új község alakítására irányuló kezdeményezés esetén a képviselő-testület arra a területre köteles kiírni a népszavazást, amelyre a népszavazást kezdeményező választópolgárok akarata irányul: a népszavazás tekintetében ez a terület minősül településrésznek, függetlenül attól, hogy létezik-e bármely formában, konkrét módon meghatározott területi egység, illetőleg ez a területi egység egybeesik-e a népszavazási kezdeményezésben meghatározott településrésszel. Egyebek mellett megállapította a helyettes országgyűlési biztos, hogy a panaszos hivatkozása arra, hogy az érintett terület nem felel meg a „településrész” fogalmi kritériumának, mert ilyen területtel a településrész sem történelmileg, sem közigazgatásilag nem létezett, nem volt megalapozott.

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes